Na temelju članaka 58. i 118. Zakona o odgoju i obrazovanju u osnovnoj i srednjoj Gimnaziji i članka 28. Statuta Privatne gimnazije Juraj Dobrila s pravom javnosti, na sjednici održanoj 4. veljače 2015. Školski odbor donio je

O D L U K U

O KUĆNOM REDU

I. OPĆE ODREDBE

Članak 1.

Ovom odlukom uređuje se kućni red u Privatnoj gimnaziji Juraj Dobrila s pravom javnosti

(u daljem tekstu: Gimnazija).

Članak 2.

Kućnim se redom u Gimnaziji:

1. utvrđuju pravila i obveze ponašanja u Gimnazijii, unutarnjem i vanjskom prostoru

2. utvrđuju pravila međusobnih odnosa učenika

3. utvrđuju pravila međusobnih odnosa učenika i radnika

4. utvrđuje radno vrijeme

5. utvrđuju pravila sigurnosti i zaštite od socijalno neprihvatljivih oblika ponašanja, diskriminacije, neprijateljstva i nasilja

6. utvrđuje način postupanja prema imovini.

Članak 3.

Ova odluka odnosi se na sve osobe za vrijeme njihova boravka u školskim prostorima.

Članak 4.

S odredbama ove odluke razrednici su dužni upoznati učenike i njihove roditelje odnosno skrbnike.

Ova odluka obvezno se ističe na vidljivom mjestu kod ulaza u Gimnaziju i u hodnicima (na svakom katu) Gimnazije

II. PRAVILA I OBVEZE PONAŠANJA U GIMNAZIJI, UNUTARNJEM I VANJSKOM PROSTORU

Članak 5.

Učenici, radnici Gimnazije te druge osobe mogu boraviti u prostoru Gimnazije tijekom radnog vremena Gimnazije

Članak 6.

U prostoru Gimnazije zabranjeno je:

- pušenje

- nošenje oružja

- pisanje po zidovima i inventaru Gimnazije

- bacanje izvan koševa za otpatke papira, žvakaćih guma i sl.

- unošenje i konzumiranje alkohola i narkotičnih sredstava

- unošenje sredstava, opreme i uređaja koji mogu izazvati požar ili eksploziju

- igranje igara na sreću i sve vrste kartanja

- unošenje tiskovina nepoćudnog sadržaja.

Učenici ne smiju bez odobrenja ravnatelja dovoditi u Gimnaziju strane osobe.

Svim osobama zabranjeno je dovoditi životinje u prostorije i okoliš Gimnazije

Članak 7.

Radnici i učenici Gimnazije dužni su se kulturno odnositi prema roditeljima i drugim osobama koje borave u Gimnaziji

Članak 8.

Učenici mogu boraviti u Gimnaziji u vrijeme određeno za nastavu i ostale oblike odgojno-obrazovnog rada.

Učenik je dužan doći u Gimnaziju najkasnije pet minuta prije početka nastave, a napustiti Gimnaziju najkasnije 15 minuta nakon završetka školskih obveza.

Članak 9.

Učenik je dužan:

- kulturno se ponašati za vrijeme boravka u Gimnaziji i izvan nje

- održavati čistima i urednima prostore Gimnazije

- dolaziti uredan u Gimnaziju

- nakon dolaska u Gimnaziju odjevne predmete i osobne stvari odložiti na mjesto određeno za tu namjenu

- mirno ući u učionicu prije početka nastave i pripremiti se za rad

- u slučaju kašnjenja javiti se dežurnom nastavniku ili učeniku.

Članak 10.

Na znak za početak nastave učenici su obvezni biti na svojim mjestima i pripremiti pribor za rad.

Učenik može svoje mjesto rada promijeniti samo uz dopuštenje razrednika.

U kabinet učenici trebaju ući zajedno s nastavnikom

Članak 11.

Učenici koji su zakasnili na nastavu, trebaju tiho ući u učionicu i ispričati se nastavniku.

Svako neopravdano kašnjenje učenika na nastavu nastavnik je dužan evidentirati.

Članak 12.

Tijekom nastave učenici ne smiju razgovarati, šaptati, dovikivati se, prepirati i šetati po razredu. Učenik koji želi nešto pitati ili priopćiti, treba svoju namjeru pokazati dizanjem ruke. Učenik kojega je nastavnik prozvao, dužan je ustati.

Članak 13.

Na nastavi učenik ne smije koristiti laptop, mobitel, walkman i druge slične aparate.

Članak 14.

Učenici imaju pravo na veliki odmor i male odmore između nastavnih sati. Mali odmor traje pet minuta, a veliki odmor 15 minuta.

Za vrijeme malih odmora učenici ne smiju napuštati zgradu, a za vrijeme velikog odmora mogu boraviti u okolišu Gimnazije.

Članak 15.

U razrednom odjelu tjedno se određuju dva redara.

Redari:

- dolaze 15 minuta prije početka nastave, pregledaju učionicu i o uočenim nepravilnostima ili oštećenjima izvješćuju dežurnog nastavnika

- pripremaju učionicu za nastavu, brišu ploču i donose prema potrebi nastavna sredstva i pomagala

- izvješćuju dežurnog nastavnika o nenazočnosti predmetnog nastavnika na nastavi

- prijavljuju nastavnicima početkom svakoga nastavnog sata nenazočne učenike

- izvješćuju o nađenim predmetima nastavnika, a predmete (knjige, bilježnice, olovke, odjeću, nakit i sl.) odnose u tajništvo

- nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolaca i ostaloga inventara te o uočenim oštećenjima izvješćuju dežurnog nastavnika ili tajnika.

Članak 16.

Za vrijeme odmora jedan od redara obvezno mora biti u učionici i održavati red.

Svakog učenika koji se ne pridržava reda, redar je ovlašten prijaviti dežurnom nastavniku.

Članak 17.

Redare iz članka 15.ovoga pravilnika određuje razrednik prema abecednom redu. 4

Članak 18.

Učenici mogu objedovati samo u blagovaonici.

Prije ulaska u blagovaonicu učenik je dužan oprati ruke.

Za vrijeme objeda u blagovaonici mora biti red i mir.

Nakon završenog objeda učenik je dužan pribor za jelo odložiti na odgovarajuće mjesto.

III. PRAVILA MEĐUSOBNIH ODNOSA UČENIKA

Članak 19.

U međusobnim odnosima učenici:

- trebaju pružati pomoć drugim učenicima Gimnazije

- trebaju dati primjeren savjet drugim učenicima u skladu s njihovim interesima

- dužni su omogućiti drugim učenicima da iznose svoje mišljenje

- trebaju informirati druge učenike o događajima u Gimnaziji

- ne smiju ometati druge učenike u učenju i praćenju nastave

- mogu predlagati osnivanje učeničkih udruga

- trebaju poštovati i njegovati spolnu ravnopravnost

- mogu ustrojavati razne oblike kulturno-umjetničkih, športskih i drugih sadržaja.

Članak 20.

Međusobne sporove učenici ne smiju rješavati svađom i fizičkim obračunom, uvrjedama, širenjem neistina i sl.

U slučaju međusobnog spora učenici su dužni zatražiti pomoć razrednika ili dežurnog nastavnika.

IV.

V. PRAVILA MEĐUSOBNIH ODNOSA UČENIKA I RADNIKA GIMNAZIJE

Članak 21.

Učenici su dužni uljudno se odnositi prema nastavnicima i drugim radnicima Gimnazije.

Učenici su dužni pozdraviti radnike Gimnazije u školskom prostoru i izvan njega.

Učenici su dužni ustajanjem pozdraviti osobu koja ulazi u učionicu za vrijeme nastavnog sata.

Članak 22.

Kod ulaska u Gimnaziju ili izlaska iz Gimnazije učenici trebaju dati prednost starijim osobama.

Članak 23.

Učenici smiju samo uz dopuštenje ulaziti u zbornicu, ured ravnatelja i tajnika.

Kod ulaska u učionicu ili drugi prostor u kojemu se tada održava nastava, učenik prvo treba pokucati, a zatim tiho ući i priopćiti nastavniku razlog dolaska. Zadaću zbog koje je došao, može obaviti uz odobrenje nastavnika.

Članak 24.

Imenik učenika i dnevnik rada na nastavu i s nastave mogu nositi samo nastavnici. Učenicima nije dopušteno nositi na nastavu i s nastave dnevnik rada i imenik učenika.

Nikome nije dopušteno iznošenje imenika učenika i dnevnika rada izvan Gimnazije.

Članak 25.

Nastavnik ne smije za vrijeme nastave narediti učeniku da izađe iz učionice.

Zabranjeno je kažnjavanje učenika udaljavanjem s nastave.

VI. RADNO VRIJEME

Članak 26.

Radno vrijeme Gimnazije je od 8.00 do 16.00 sati.

Članak 27.

Radnici su dužni dolaziti na posao i odlaziti s posla prema rasporedu radnog vremena. Način evidencije nazočnosti na radu određuje ravnatelj.

Članak 28.

Roditelji mogu razgovarati s nastavnicima Gimnazije u dane primanja roditelja ili u vrijeme koje odredi razrednik odnosno predmetni nastavnik.

Članak 29.

Raspored radnog vremena ravnatelja i tajnika u svezi s prijemom stranaka obvezno se ističe na ulaznim vratima Gimnazije.

Članak 30.

Materijali se mogu unositi i iznositi za vrijeme radnog vremena, a izvan radnog vremena samo uz odobrenje ravnatelja.

VII. PRAVILA SIGURNOSTI I ZAŠTITE OD SOCIJALNO NEPRIHVATLJIVIH OBLIKA PONAŠANJA, DISKRIMINACIJE, NEPRIJATELJSTVA I NASILJA

Članak 31.

Radnici Gimnazije u suradnji s učenicima dužni su se skrbiti za siguran boravak i rad u Gimnaziji.

Članak 32.

U Gimnaziji za vrijeme rada dežuraju nastavnici i učenici, a prema potrebi i mogućnostima i zaštitar.

Raspored i obveze dežurnih nastavnika određuje ravnatelj, a raspored dežurstva učenika razrednik prema prethodnom zaključku nastavničkog vijeća.

Raspored dežurstava objavljuje se na oglasnoj ploči Gimnazije.

Članak 33.

Mjesto i trajanje dežurstva određuje ravnatelj.

Članak 34.

Dežurni:

- odobrava ulazak u Gimnaziju roditeljima, skrbnicima i drugim osobama i o tome vodi evidenciju

- daje potrebite obavijesti građanima.

Članak 35.

Dežurni vodi knjigu dežurstva.

U knjigu dežurstva upisuju se podatci koje odredi ravnatelj.

Članak 36.

Na mjestu dežurstva na vidljivom mjestu moraju se istaknuti brojevi telefona policije, vatrogasaca, hitne pomoći i Državne uprave za zaštitu i spašavanje.

Članak 37.

U Gimnaziji je svakome zabranjeno izražavanje diskriminacije na osnovi rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, rodnog identiteta, izražavanja ili spolne orijentacije.

Svatko tko kod drugih uoči postupanje suprotno stavku 1. ovoga članka, treba svoje saznanje priopćiti pučkom pravobranitelju.

Članak 38.

U Gimnaziji je zabranjen svaki oblik nasilja, izražavanja neprijateljstva, nesnošljivosti i drugoga neprimjerenog ponašanja.

Svatko je dužan upozoriti osobu koja protupravnim činjenjem krši zabranu iz stavka 1. ovoga članka.

Od osobe koja i nakon upozorenja iz stavka 2. ovoga članka nastavi s kršenjem zabrane iz stavka 1. ovoga članka, treba zatražiti da se udalji iz prostora protupravnog činjenja.

Ako se osoba ne udalji iz prostora protupravnog činjenja, svatko se treba za pomoć obratiti najbližoj policijskoj postaji.

VIII. POSTUPANJE PREMA IMOVINI

Članak 39.

Radnici, učenici i druge osobe koje borave u Gimnaziji, dužne su se skrbiti o imovini Gimnazije prema načelu dobroga gospodara.

Članak 40.

Radnici i učenici moraju se racionalno koristiti sredstvima Gimnazije koja su im stavljena na raspolaganje.

Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti ravnatelju ili tajniku.

Članak 41.

Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

Članak 42.

Učenici su dužni čuvati udžbenike i druga obrazovna i nastavna sredstva, a knjige posuđene u knjižnici pravodobno neoštećene vratiti.

Članak 43.

Kod napuštanja školskog prostora radnici i učenici trebaju ponijeti svoje stvari.

Gimnazija nije odgovorna za nestanak stvari osoba iz stavka 1. ovoga članka tijekom njihova boravka u školskom prostoru.

Članak 44.

Radnici, učenici i druge osobe odgovorne su za štetu koju učine na imovini Gimnazije prema Zakonu o obveznim odnosima.

IX. PRIJELAZNE I ZAVRŠNE ODREDBE

Članak 45.

Stupanjem na snagu ove odluke prestaje važiti prethodni Pravilnik

Članak 46.

Ova Odluka stupa na snagu danom objavljivanja na oglasnoj ploči Gimnazije.

PREDSJEDNICA ŠKOLSKOG ODBORA

Elizabeta Červar Vrbanić

Ova Odluka objavljena je na oglasnoj ploči dana 4.veljače 2015., a stupila je na snagu dana 13. veljače 2015. godine.

Klasa: 602-03-03

Urbroj: 2168-25-03-15

Ravnatelj:

Branimir Červar